Jeju cocon oro wari' co ja' ja' nonon ma',
tan' mama' ac cacain na cidade pain Jericó.
Xuruxut tiquin' ca' ac cacain na oro xirinain.
Pe nain Jericó wari' co caramaju.
Zaqueu na wixicon.
Zaqueu ma',
taramaxicon pe ho' nonon co cut in taxipa' nanain oro imposto cocon oro wari'.
Querec ton Jeju ta paxi' na,
ane om querec ac con ne.
Xi hwara' ca ta.
Iri' wixicon wari' na.
Oro wari' co querec xun Jeju nana ma',
tac caho' nonon.
Je ca mo tiquin' mao cain wana ca mao ta' ca Jeju ma',
piri' pe ac cain na caji panaji figo ma'.
Ma' ta ha' capa' pain ca querec ton ca',
pain ca xut tiquin' ca' capa' pain wana ca' na ca coromicat nucun.
Hwet pin iri non Jeju ne,
noro piri' ac ca na,
tomi' ac con na:
Zaqueu.
Quiji' hap ra e'.
Xi na e' ara capa' pain ca pe ho' xim pain xurum pain xec ca' non.
Quiji' hap ac ca na,
maji ta ac con na.
Tomi' querec te non quem.
Oro wari' co querec nonon Jeju pain ca hwet con Zaqueu ma',
tomi' ximama' tomi' ximama' pi' pin ac caca na.
Cain' cain' xira quem?
Pe ho' a xiron co caracat ta nana.
Ane tequi' pe ca Zaqueu ne,
tomi' ac con na Taramaxicon nexi':
Taraju wet ne e' Taramaxicon ac con na.
Oro caramaju ca',
an to ni an to ni tain,
2 tara ca an to ni nein pata'.
Wirain ca pe ho' xim napa',
an xiho' tarain wirain ca mi' toton oro wari' co ximin nana ma',
co om nonon carawa.
Oro wari' co an noc xa ta' pane quem,
pain ca cut noc xa 100 tain dinheiro nucun xucun pane,
cut in mi' 400 ac ton pain tara.
Pain ca cut noc xa 1.000 tain dinheiro nucun xucun pane quem,
cut in mi' 4.000 ac ton pain tara quem na ca tomi' pe con ma'.
Tomi' ac ca na Jeju:
Zaqueu cocon oro ca nari nucun cwa',
to' witan pin tata pain xec ca'.
Howa an xiho' ara xi' non hwanana nexi' Abraão quem.
Je ca maqui' ta' ca' ac ca na.
Wata' pain ca Iri' Wari' ta' ca',
hwet inonon oro wari' co an xiho' nonon Zaqueu cwa',
co ac ca pan' ara'am caca na pain ca to ni ca' cocon Iri' Jam.
Ma' ta pirao' toton,
ma' ta to' witan toton ta inonon na ca tomi' tococwa ma'.